מריון קוטיאר

מריון קוטיאר (בצרפתית: Marion Cotillard; נולדה ב-30 בספטמבר 1975) היא שחקנית קולנוע, זמרת ופעילת איכות הסביבה צרפתייה. ידועה בתפקידיה בסרטים עצמאיים ובשוברי קופות, היא זכתה לשבחים שונים, כולל פרס אוסקר, פרס האקדמיה הבריטית, פרס גלובוס הזהב, פרס האקדמיה האירופית לקולנוע, פרס לומייר ושני פרסי סזאר. היא הפכה לאבירת מסדר האמנויות והספרות בצרפת ב-2010, וקודמה לקצונה ב-2016. היא משמשת כדוברת של גרינפיס מאז 2001. קוטיאר נולדה בפריז שבצרפת, וגדלה בסביבת העיר אורליאן יחד עם שני אחיה-התאומים, קוונטין וגיום. אביה, ז'אן קלוד קוטיאר, הוא שחקן, מורה, פנטומימאי לשעבר ובמאי תיאטרון, ממוצא ברטוני. אמה של קוטיאר, מוניק ניסימה טילו (צר'), היא שחקנית ומורה לדרמה ממוצא גרמני וצרפתי. קוטיאר החלה להופיע מגיל צעיר באחד מהמחזות של אביה. בגיל 15 החלה ללמוד דרמה בקונסרבטריון לאמנות דרמטית שבעיר אורליאן וסיימה את הלימודים ב-1994; לאחר מכן עברה להתגורר בפריז כדי להמשיך בקריירת משחק. לאחר מספר הופעות אורח בכמה סדרות מקומיות עברה קוטיאר לתעשיית הקולנוע הצרפתי. תפקידה המשמעותי הראשון של קוטיאר היה בשנת 1998 בסרט קומדיית הפעולה של לוק בסון, "טקסי", לצד סמי נאסרי. על תפקידה קיבלה קוטיאר מועמדות לפרס סזאר הצרפתי. שנתיים לאחר מכן שיחקה קוטיאר בסרט ההמשך "טקסי 2" באותו תפקיד. ב-2002 קיבלה קוטיאר מועמדות שנייה לפרס סזאר, על תפקידה בסרט הצרפתי "Les jolies choses". שנה לאחר מכן השתתפה בסרט "טקסי 3". ב-2003 עברה קוטיאר להוליווד, והשתתפה בתפקיד קטן בסרטו של טים ברטון "סיפורי דגים", לצד יואן מקגרגור וג'סיקה לאנג. ב-2005 זכתה קוטיאר בפרס סזאר על תפקידה בדרמת המתח הרומנטית הצרפתית של ז'אן פייר ז'אנה, "שנים של אירוסין". ב-2006 שיחקה קוטיאר לצד ראסל קרואו בדרמה הרומנטית של רידלי סקוט, "שנה מופלאה". שנת 2007 הייתה השנה המוצלחת ביותר של קוטיאר מבחינה קולנועית. קוטיאר גילמה את דמותה של זמרת השאנסון מהגדולות בכל הזמנים, אדית פיאף, בסרט "החיים בוורוד", והפכה לשחקנית הצרפתייה השלישית בהיסטוריה שזוכה בפרס אוסקר לשחקנית הטובה ביותר (אחרי קלודט קולבר שזכתה בפרס בשנת 1934 וסימון סיניורה שזכתה ב-1959). מריון קוטיאר הייתה השחקנית הראשונה שזכתה בפרס אוסקר על הופעה בסרט בשפה זרה (צרפתית), מאז זכייתה של סופיה לורן בשנת 1961 על משחקה בסרט "לה צ'וצ'ארה" (בשפה האיטלקית). כמו כן קוטיאר היא השחקנית היחידה עד היום שזכתה בפרס על הופעה בשפה הצרפתית. בעקבות תפקידה בסרט הפכה קוטיאר לשחקנית הצרפתייה הראשונה בהיסטוריה שזכתה בפרס באפט"א ולצרפתייה השנייה בהיסטוריה שזכתה בפרס גלובוס הזהב על הופעה בסרט בשפה זרה (צרפתית), אחרי ליב אולמן שזכתה בפרס ב-1971 על הופעתה בסרט "המהגרים" בשפה השוודית. כמו כן זכתה קוטיאר בפרס סזאר השני שלה, בפרס לומייר ובמועמדות ל"פרס האקדמיה האירופאית". ב-2009 הופיעה קוטיאר לצד ג'וני דפ וכריסטיאן בייל בדרמת הפשע "אויבי הציבור". בהמשך הופיעה בסרט מוזיקלי, "Nine" בדמותה של לואיזה, אשתו של במאי הקולנוע האיטלקי גווידו קונטיני (דניאל דיי-לואיס). הופעה זו העניקה לקוטיאר מספר מועמדויות לפרסים יוקרתיים, בהם מועמדות שנייה לפרס גלובוס הזהב. ב-2010 שיחקה בסרטו של כריסטופר נולאן "התחלה", בו גילמה את מאל, אשתו של דום קוב (לאונרדו דיקפריו). ב-2011 השתתפה קוטיאר בפנטזיה הרומנטית המצליחה של וודי אלן "חצות בפריס" בתפקיד אדריאנה אהובתו של האמן פיקאסו ובמותחן האסונות של סטיבן סודרברג "התפשטות" בתפקיד האפידמיולוגית מטעם ארגון הבריאות העולמי ד"ר לאונורה אורנטס. ב-2012 כיכבה קוטיאר בסרט גיבורי העל שובר הקופות "עלייתו של האביר האפל" בתפקיד מירנדה טייט, חברה במועצת המנהלים המתחברת עם ברוס ויין (כריסטיאן בייל). באותה השנה הועמדה קוטיאר לפרס גלובוס הזהב על הופעתה בתור סטפני קטועת הרגליים בדרמה הצרפתית "חלודה ועצם". בשנת 2014 הועמדה קוטיאר לפרס האוסקר בפעם השנייה בקריירה שלה על הופעתה בסרט הבלגי "יומיים ולילה". בשנת 2016 שיחקה בסרטו של רוברט זמקיס, "בעלי ברית" לצידם של בראד פיט וג'ארד האריס. באותה שנה כיכב קוטיאר בסרט הפעולה "אמונת המתנקש" (אשר מבוסס על סדרת משחקי הווידאו "Assassin's Creed"), בו היא מגלמת את סופיה ריקין, לצידם של מייקל פסבנדר, ג'רמי איירונס, ברנדן גליסון ומייקל קנת' ויליאמס. בשנת 2020 הפכה לפרזנטורית של בושם שאנל מספר 5 של בית האופנה הצרפתי, שאנל. בסוף שנות התשעים הייתה קוטיאר במערכת יחסים עם השחקן הצרפתי ג׳וליאן רסאם (אנ'). משנת 2000 עד שנת 2005 היא הייתה בזוגיות עם השחקן והבמאי הצרפתי סטפן גרן-טילי (אנ'); היא גם יצאה עם הזמר והפזמונאי סינקלייר (אנ') בשנים 2005–2007. מאז אוקטובר 2007, קוטיאר נמצאת בזוגיות עם הקולנוען והשחקן הצרפתי גיום קאנה (אנ'), ולהם בן בשם מרסל שנולד ב-2011 ובת בשם לואיז שנולדה ב-2017. הזוג הכיר על סט הצילומים של הסרט הצרפתי "נראה אותך אוהב". אתר האינטרנט הרשמי של מריון קוטיאר (באנגלית) מריון קוטיאר, ברשת החברתית אינסטגרם מריון קוטיאר, במסד הנתונים הקולנועיים IMDb (באנגלית) מריון קוטיאר, באתר "אידיבי", מאגר הידע העברי לקולנוע ישראלי ועולמי מריון קוטיאר, באתר AllMovie (באנגלית) מריון קוטיאר, באתר Rotten Tomatoes (באנגלית) מריון קוטיאר, באתר Box Office Mojo (באנגלית) מריון קוטיאר, באתר Metacritic (באנגלית) מריון קוטיאר, במסד הנתונים הקולנועיים KinoPoisk (ברוסית) מריון קוטיאר, באתר Last.fm (באנגלית) מריון קוטיאר, באתר MusicBrainz (באנגלית) מריון קוטיאר, באתר Discogs (באנגלית) מריון קוטיאר, באתר Genius מריון קוטיאר, באתר אנציקלופדיה בריטניקה (באנגלית) גואל פינטו, הקול האמיתי של פיאף, באתר הארץ, 20 במרץ 2007 זוכת האוסקר: אסון התאומים מבוים, באתר ynet, 2 במרץ 2008 יערה קידר, שיק פריזאי: הסטייל של מריון קוטיאר, באתר nrg‏, 23 ביוני 2011 אמיר קמינר, "כשבעלי הבמאי, אני יותר מעורבת בסרט", באתר ynet, 2 ביוני 2014 אורי קליין, השחקנית מריון קוטיאר - היורשת של איזבל הופר, באתר הארץ, 14 ביוני 2014 דודי כספי, נשיקה צרפתית, באתר ישראל היום, 17 בנובמבר 2016 Elsa Keslassy, Cesar Awards: ‘Anatomy of a Fall’ Wins Best Film; Christopher Nolan Feted With Honorary Tribute, Variety, ‏2024-02-23 (באנגלית אמריקאית)